שלושה ימים מאז החלה מכירת הכרטיסים לאירוויזיון - תאגיד השידור "כאן" הודיע למשרד הכרטיסים "לאן" כי מכירת הכרטיסים לתחרות השירה האירופית מוקפאת עד להודעה חדשה.

מהתאגיד נמסר היום כי הודיע למשרד הכרטיסים שעליו לעצור את המכירה לאחר שמערכות הפיקוח והבקרה מטעם הנהלת התאגיד העלו חשש לאי סדרים ופגמים בהליך המכירה שבוצע מטעם "לאן". מהתאגיד הוסיפו כי מערכות הפיקוח שלהם זיהו ניסיון של גורמים שונים להתערב בהליך המכירה והעלו ממצא כי לפיו יש חשש שמאות כרטיסים בשווי מאות אלפי שקלים ובמקומות הטובים ביותר באולם, נמכרו לבכירים בעולם התקשורת והספורט במקום לציבור הרחב - "בניגוד מוחלט להנחיות מועצת התאגיד".

על פי גורמים המעורים בפרטים מדובר בכ-300 כרטיסים שנמכרו לבכירים בעולם התקשורת והספורט.

משרד הכרטיסים "לאן" מסר בתגובה: "לבקשת התאגיד נשמרו עבור אורחים שלהם מספר כרטיסים. מכירת הכרטיסים התבצעה בדיוק לפי הנחיות התאגיד ובנוכחות נציגי התאגיד. 'לאן' לא ביצעו שום דבר על דעת עצמם אלא רק סיפקו שירותים טכניים למכירת כרטיסים".

מכירת הכרטיסים לאירוויזיון החלה כאמור ביום חמישי האחרון ותוך עשר דקות נמכרו אלפיים כרטיסים. בתוך כשעתיים אזלו כל הכרטיסים לאירוע גמר האירוויזיון שהוצעו למכירה בפעימה הראשונה. יחד עם זאת, נותרו כרטיסים רבים ליתר המופעים - חצאי הגמר והחזרות.

מחירי הכרטיסים לאירוויזיון השנה עומדים על 1,150 שקלים עבור הכרטיסים הזולים ביותר לישיבה באולם בגמר ומטפסים עד 2,000 שקלים עבור כרטיס לגרין רום בגמר. המחירים עבור חצאי הגמר והחזרות נמוכים יותר, הם מתחילים ב-300 שקלים ומגיעין עד 1,250 שקלים. רק חלק מהכרטיסים הוצעו למכירה בפעימה הראשונה ואילו היתר יוצעו למכירה בפעימה השנייה באפריל.